Suomalaisen Santa Cruz -yhtyeen jäsenet kertovat ajautuneensa erimielisyyksiin, joita he eivät enää kyenneet ratkaisemaan.

Suomalainen hard rock -yhtye Santa Cruzin jäsenet ilmoittivat viime yönä Instagramissa bändin hajonneen kesken kiertueen. Yhtyeen jäsenet kertovat omilla tileillään, etteivät koe enää mahdolliseksi jatkaa osana maailmallakin suureen suosioon noussutta bändiä.

Santa Cruz keikkailee tällä Yhdysvalloissa, mutta kiertueen loput keikat on bändin mukaan tällä hetkellä peruttu. Yhtye ilmoitti asiasta Facebook-tilillään myöhään sunnuntai-iltana.

Yllä olevalta videolta näet ja kuulet Santa Cruzin soittoa viime toukokuulta.

Nyt bändin jäsenet kertovat Instagramissa, miksi keikat peruttiin. Yhtyeen laulaja Arttu Kuosmasen eli Archie Cruzin mukaan hänet heitettiin ulos bändin kiertuebussista kesken matkan.

– Teille kaikille, jotka ihmettelevät, miksi loput Yhdysvaltojen keikat peruttiin, äijät heittivät minut ulos bussista kadulle kuin hylkiön ja kertoivat minulle, etteivät he ole enää Santa Cruzissa, yhtyeen keulahahmo kirjoittaa myöhään yöllä Instagram-tilillään julkaisemansa kuvan yhteydessä.

Myös yhtyeen basisti Mitja ”Middy Cruz” Toivonen ilmoittaa asiasta omalla tilillään. Hän kertoo, ettei ole enää mukana Santa Cruzissa.

– Olen pahoillani, mutta joudun ilmoittamaan, että tästä päivästä eteenpäin minulle on mahdotonta jatkaa Santa Cruzin jäsenenä. Haluan kiittää kaikkia, jotka ovat olleet mukana, mutta ennen kaikkea haluan kiittää faneja ja ihmisiä matkan varrella. Elämä jatkuu, basisti toteaa.

Yhtyeen kitaristi Johnny Cruz puolestaan kertoo, että myös hän sekä yhtyeen rumpali Tazzy jättävät yhtyeen. Hänen mukaansa taustalla on huoli siitä, että jotakin peruuttamatonta voisi sattua.

– Kohtasimme asioita, joita emme pystyneet ratkaisemaan, vaikka yritimme kaikkemme, jotta saisimme tämän kiertueen ja bändin onnistumaan. En voi jäädä tilanteeseen, jossa joudun pelkäämään, että joku tekee peruuttamatonta vahinkoa itselleen tai jollekin muulle. Siksi minä lähden. En ikinä uskonut, että olisin tässä tilanteessa, mutta minulla ei ole enää muita vaihtoehtoja käytettävissä. Olen pahoillani. Rauhaa ja rakkautta, Johnny Cruz kirjoittaa.

Archie Cruz esiintymässä Download-festivaaleilla kesäkuussa 2016.­

Aiemmin helmikuussa Santa Cruz joutui perumaan keikkoja, kun basisti Mitja Toivonen loukkasi kätensä.

– Olemme pahoillamme joutuessamme ilmoittamaan, että tämän kuukauden keikkamme on peruttu, koska basistimme Middy mursi kätensä viikonlopun juhlinnan aikana. Toivomme Middylle pikaista paranemista ennen Amerikan-kiertuettamme, yhtye tiedotti tuolloin.

Santa Cruz on niittänyt mainetta paitsi suomessa, myös kansainvälisesti. Yhtye on keikkaillut ahkerasti etenkin Yhdysvalloissa. Sen viimeisin albumi Bad Blood Rising ilmestyi viime vuonna.

Alla olevalla videolla Archie Cruz Emma-gaalassa helmikuussa.

Santa Cruzin hajoamisesta kertoi ensimmäisenä Voice.